Document ID: 32014D0013

KOMISJONI RAKENDUSOTSUS,
11. detsember 2013,
millega kinnitatakse Ühendkuningriigi kavandatud meetmed mereökosüsteemide kaitseks Haisborough, Hammond & Wintertoni, Start Point to Plymouth Sound & Eddystone’i ning Lands End & Cape Banki kaitsealal
(teatavaks tehtud numbri C(2013) 9003 all)
(Ainult inglis-, prantsus- ja hollandikeelne tekst on autentsed)
(2014/13/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 20. detsembri 2002. aasta määrust (EÜ) nr 2371/2002 ühisele kalanduspoliitikale vastava kalavarude kaitse ja säästva kasutamise kohta, (1) eriti selle artiklit 9 koostoimes artikli 8 lõikega 3,
ning arvestades järgmist:
(1)
Nõukogu 21. mai 1992. aasta direktiiviga 92/43/EMÜ looduslike elupaikade ning loodusliku loomastiku ja taimestiku kaitse kohta (2) nähakse ette võimalus määrata ELi tasandil erikaitsealasid. Kõnealuses direktiivis nõutakse liikmesriikidelt artiklite 3 ja 4 kohaselt, et nad kehtestaksid erikaitsealad, ning artikli 6 kohaselt, et nad võtaksid vajalikke meetmeid, et kaitsta neid alasid häirimise ja kahjustamise eest.
(2)
Komisjoni rakendusotsusega 2012/13/EL (3) kanti piirkonnad Haisborough, Hammond & Winterton (UK0030369), Start Point to Plymouth Sound & Eddystone (UK0030373) ja Land's End & Cape Bank (UK0030375) direktiivi 92/43/EMÜ artikli 4 lõike 2 kohaselt ühenduse tähtsusega alade loetellu.
(3)
Vee-elusressursside kaitset, majandamist ja kasutamist käsitlevate meetmete suhtes kohaldatakse ühise kalanduspoliitika eeskirju.
(4)
Määruse (EÜ) nr 2371/2002 artikliga 9 võimaldatakse liikmesriikidel võtta mittediskrimineerivaid meetmeid kuni 12 meremiili kaugusel oma lähtejoonest, et minimeerida kalapüügi mõju mereökosüsteemidele, kui EL ei ole selle konkreetse ala suhtes vastu võtnud kaitse- või majandamismeetmeid. Direktiivis 92/43/EMÜ nõutakse kõnealuste alade jaoks kaitsemeetmete kehtestamist. Liikmesriikide meetmed peavad olema kooskõlas määruse (EÜ) nr 2371/2002 artiklis 2 sätestatud ühise kalanduspoliitika eesmärkidega ega või olla leebemad kui kehtiv ELi õigus. Kui meetmeid kohaldatakse teiste liikmesriikide kalalaevade suhtes, tuleb nendest teatada komisjonile, asjaomastele liikmesriikidele ja piirkondlikele nõuandekomisjonidele ning seejärel peab komisjon need kinnitama.
(5)
18. novembril 2013 teatas Ühendkuningriik nimetatud kolmel rannikualal kavandatavatest täiendavatest meetmetest Belgiale ja Prantsusmaale, kes on meetmetega seotud liikmesriigid, ning Põhjamere piirkondlikule nõuandekomisjonile, loodepiirkonna vete piirkondlikule nõuandekomisjonile ja Euroopa Komisjonile.
(6)
Ühendkuningriigi poolt direktiivi 92/43/EMÜ põhjal esitatud meetmetega jaotatakse kolm kaitseala tsoonideks ja keelatakse mis tahes merepõhjas veetavate püüniste kasutamine kõigi kolme määratletud kaitseala teatavates piirkondades. Käesolevas otsuses sätestatud meetmete kohaldamisel määratleb Ühendkuningriik merepõhjas veetavaid püüniseid kui mis tahes kalapüügivahendeid, mida lükatakse või tõmmatakse läbi vee ja mis puudutavad merepõhja. See hõlmab traallaudadega põhjatraale, põhjalähedasi piimtraale, veetavaid põhjavõrke ja imitragisid.
(7)
Ühendkuningriigi kavandatud meetmete eesmärk on aidata kaasa direktiivi 92/43/EMÜ rakendamisele ja meetmed on kooskõlas määruse (EÜ) nr 2371/2002 artiklis 2 sätestatud eesmärkidega, eelkõige ettevaatusprintsiibiga vee-elusressursside kaitseks ja säilitamiseks ettenähtud meetmete võtmisel.
ON VASTU VÕTNUD KÄESOLEVA OTSUSE:
Artikkel 1
Käesolevaga kinnitatakse Ühendkuningriigi kavandatud meetmed mereökosüsteemide kaitseks piirkondades Haisborough Hammond & Winterton, Start Point to Plymouth Sound & Eddystone ning Land's End & Cape Bank, nagu on sätestatud lisas.
Artikkel 2
Käesolev otsus on adresseeritud Belgia Kuningriigile, Prantsuse Vabariigile ning Suurbritannia ja Põhja-Iiri Ühendkuningriigile.
Brüssel, 11. detsember 2013

Labels: 11
18
6
20